Számviteli alapfogalmak I.

1. **A számvitel fogalma:** a gazdálkodás (a gazdasági tevékenység) rendszeres, szervezett, számokban kifejezett megfigyelése, mérése, feljegyzése.
2. **A számvitel területei:** a törvény által szabályozott *pénzügyi számvitel* és a törvény által nem szabályozott, de a vállalkozó által a számviteli politikában szabályozott *vezetői számvitel*.
3. **A számvitel célja és feladatai:** a piac szereplői számára objektív, hiteles információ nyújtása a megtörtént gazdasági eseményekről, azok hatásáról.
4. **Számviteli bizonylat:** minden olyan, a gazdálkodó által kiállított, készített, illetve a vele üzleti vagy egyéb kapcsolatban álló természetes személy vagy más gazdálkodó által készített okmány, amelyet a gazdasági esemény számviteli nyilvántartása céljából készítettek és rendelkezik a számviteli törvényben meghatározott alaki és tartalmi kellékekkel.
5. **Számviteli politika:** olyan, a gazdálkodásra jellemző szabályok, előírások és módszerek meghatározása, amelyeket a vállalkozás a számviteli elszámolás szempontjából lényegesnek tart, illetve amelyek a megbízható, valós képet biztosítják.
6. **Számviteli beszámoló:** olyan írásos jelentés, mely a vállalkozás pénzügyi, vagyoni, jövedelmi helyzetéről megbízható és valós információkat tartalmaz.
7. **Üzleti év:** az az időtartam, amiről a számviteli beszámolót el kell készíteni, általában egy naptári év.
8. **Fordulónap:** az üzleti év utolsó napja, általában december 31.
9. **Letétbehelyezés időpontja:** az üzleti év időpontjától számított 150 napon belüli időpont.
10. **Mérlegkészítés időpontja:** a fordulónap és a letétbehelyezés napja közötti időpont, amikor a tulajdonosok a beszámolót elfogadják.
11. **Vagyon:** a vállalkozás tulajdonában lévő anyagi és nem anyagi (immateriális) javak, valamint a hozzájuk kapcsolódó jogok összessége.
12. **Leltár:** olyan részletes kimutatás, amely egy meghatározott időpontban a vállalkozás eszközeinek mennyiségét, minőségét és értékét sorolja fel, forrásait pedig értékben mutatja.
13. **Mérleg:** olyan számviteli okmány, amely a vállalkozás eszközeit és forrásait összevontan, pénzértékben, egy adott időpontra vonatkoztatva, szabályszerűen értékelve, előírt szerkezetben mutatja.
14. **Eszközök:** a vállalkozás vagyona a vagyontárgyak rendeltetése, a vállalkozás működésében betöltött szerepe, megjelenése szerinti csoportosításban.
15. **Források:** a vállalkozás vagyona eredet szerinti csoportosításban.
16. **Befektetett eszközök:** olyan eszközök, amelyek a vállalkozást tartósan (egy évet meghaladóan) szolgálják.
17. **Immateriális javak:** azok a nem anyagi eszközök, amelyek tartósan (egy éven túl) szolgálják a vállalkozás tevékenységét.
18. **Tárgyi eszközök:** azok az anyagi (tárgyiasult) eszközök, amelyek tartósan (egy éven túl) közvetve vagy közvetlenül szolgálják a vállalkozás tevékenységét, függetlenül attól, hogy üzembe helyezésük megtörtént-e vagy sem.
19. **Befektetett pénzügyi eszközök:** más vállalkozásba tartósan lekötött pénzügyi eszközök, amelyek elsődleges célja a tartós jövedelemszerzés és/vagy irányítás, ellenőrzés, befolyásolás elérése a másik vállalkozásban.
20. **Forgóeszközök:** olyan eszközök, amelyek a vállalkozást nem tartósan (egy évnél rövidebb ideig) szolgálják.
21. **Készletek:** azok a forgóeszközök, amelyek vagy egy termelési folyamatban vesznek részt, és ennek során eredeti megjelenési formájukat elvesztik, vagy több termelési folyamatban vesznek részt, de egy éven belül elhasználódnak.
22. **Követelések:** különféle szerződésekből vagy jogszabályi előírásokból eredő, a másik fél által elismert fizetési igények.
23. **Értékpapírok:** forgatási célból, nem tartós befektetésként vásárolt hitelviszonyt megtestesítő értékpapírok és tulajdoni részesedést jelentő befektetések.
24. **Pénzeszközök:** azok a tartósan le nem kötött fizetési eszközként használható vagyontárgyak, amelyek különböző pénznemekben jelenhetnek meg, és készpénz, elektronikus pénzeszköz, csekk vagy bankbetét formájában állnak a vállalkozás rendelkezésére.
25. **Saját tőke:** Olyan forrás, amelyet a tulajdonosok a vállalkozás számára véglegesen átadtak, vagy az adózott eredményből a vállalkozásnál hagytak.
26. **Céltartalékok:** olyan speciális forrás, amely pontosítja a tárgyévi eredményt, valósabbá teszi a saját tőke értékét, és fedezetet teremt a tárgyidőszakból eredő, de a következő év/években várhatóan jelentkező felmerülő kötelezettségekre, költségekre, ráfordításokra.
27. **Kötelezettségek:** Olyan források, amelyeket visszaadási kötelezettség mellett, ideiglenesen birtokol a vállalkozás (idegen források).
28. **Bevétel:** A kibocsátott (értékesített) javak ellenértéke, (az az összeg, amelyet a vállalkozásnak az értékesített eszközökért, szolgáltatásokért kapnia kell).
29. **Ráfordítás:** A kibocsátott javak bekerülési értéke, a bevétel elérése érdekében hozott eszközáldozat.
30. **Költség:** Egy időszak (üzleti év) során a vállalkozói tevékenység érdekében felhasznált eszközök és munkaerő értéke.
31. **Eredmény-kimutatás:** A vállalkozás adózott eredményének levezetését tartalmazó okmány.